Mamelodi kry ’n brandweerstasie(Foto: Verskaf) Die nuwe Mamelodi-brandweerstasie in Pretoria is Dinsdag amptelik geopen. Grandi Theunissen, burgemeesterskomiteelid vir gemeenskapsveiligheid van die Stad Tshwane, het die opening van die brandweerstasie gedoen. Die stasie sal inwoners in Mamelodi en omliggende gebiede bedien. Volgens Sipho Stuurman, woordvoerder van die stad, sê die stasie is teen ŉ koste van R55 miljoen opgerig. Die projek is geloods nadat assesserings in 2016 aangedui het dat daar ŉ behoefte aan ŉ nooddiensstasie in Mamelodi is om te help om reaksietye op voorvalle te verbeter. “Dit is ŉ bekende feit dat Mamelodi een van Tshwane se grootste nedersettings is en omring word deur baie informele nedersettings waar oorstromings en brande dikwels voorkom. Daarom is hierdie stasie van kardinale belang om die veiligheid van ons inwoners in hierdie streek te verseker,” sê Stuurman. Die stasie is in werking met 34 personeellede wat op ŉ drieskofstelsel werk. Die span is toegerus met voldoende hulpbronne in die vorm van brand- en reddingsvoertuie wat van die brandweerstasie bedryf word, ŉ brandweerwa en reddingspomp, ŉ watertenkwa, ŉ waterpomp en ŉ vinnige intervensie-eenheid. “Om die beduidende impak van hierdie stasie te demonstreer het die stasie sedert 6 September reeds aandag gegee aan 73 noodvoorvalle, insluitend redding, oorstromings en brande. Die stasie het ook by geleentheid hulp verleen aan die Rayton-, Bronkhorstspruit-, Silverton- en Erasmuskloof-brandweerstasie.”